Title: ประกาศธนาคารแห่งประเทศไทย เรื่อง สินทรัพย์ที่ไม่มีราคาหรือเรียกคืนไม่ได้ และสินทรัพย์ที่สงสัยว่าจะไม่มีราคาหรือเรียกคืนไม่ได้

ประกาศธนาคารแห่งประเทศไทย

ประกาศธนาคารแห่งประเทศไทย
เรื่อง
สินทรัพย์ที่ไม่มีราคาหรือเรียกคืนไม่ได้ และสินทรัพย์ที่สงสัยว่า
จะไม่มีราคาหรือเรียกคืนไม่ได้
----------------------------

                        อาศัยอำนาจตามความในมาตรา
๒๓ ทวิ วรรคหนึ่ง มาตรา ๔๙ และมาตรา 
๕๖ แห่งพระราชบัญญัติการประกอบธุรกิจเงินทุน
ธุรกิจหลักทรัพย์ และธุรกิจเครดิตฟองซิเอร์ 
พ.ศ. ๒๕๒๒ ซึ่งแก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติการประกอบ
ธุรกิจเงินทุน ธุรกิจหลักทรัพย์และธุรกิจเครดิตฟองซิเอร์
พ.ศ. ๒๕๒๒ พ.ศ. ๒๕๒๖ ธนาคาร
แห่งประเทศไทยออกข้อกำหนดไว้ ดังนี้

                        ข้อ
๑ สินทรัพย์ที่ไม่มีราคาหรือเรียกคืนไม่ได้ ได้แก่
                        (๑)
สิทธิเรียกร้องซึ่งได้ปฏิบัติการโดยสมควรเพื่อให้ได้รับชำระหนี้ แต่ไม่มีทาง
ที่จะได้รับชำระหนี้แล้ว
                        (๒)
สิทธิเรียกร้องซึ่งตามพฤติการณ์ไม่อาจเรียกให้ชำระหนี้ได้
                        (๓)
สินทรัพย์อื่นซึ่งชำรุดเสียหายหรือหมดราคา

                        ข้อ
๒ สินทรัพย์ที่สงสัยว่าจะไม่มีราคาหรือเรียกคืนไม่ได้ ได้แก่
                        (๑)
สิทธิเรียกร้องที่ไม่มีทรัพย์สินเป็นประกัน หรือมีทรัพย์สินเป็นประกันไม่คุ้ม
หนี้หรือไม่สมบูรณ์ตามกฎหมาย
เฉพาะส่วนที่คาดว่าจะเรียกคืนไม่ได้
                        (๒)
สินทรัพย์อื่นเฉพาะส่วนที่เป็นผลต่างของราคาจริงกับราคาตามบัญชีที่สูง
กว่าราคาจริง ทั้งนี้ ราคาจริงของสินทรัพย์นั้นให้ถือตามราคาซื้อขายในตลาดหรือตามที่ธนาคาร
แห่งประเทศไทยสั่งการ
                        สิทธิเรียกร้องที่คาดว่าจะเรียกคืนไม่ได้ตาม
(๑) นั้น ให้พิจารณาตามเกณฑ์
ข้อใดข้อหนึ่งหรือหลายข้อรวมกัน ดังต่อไปนี้
                        ก.
มีคำสั่งศาลให้พิทักษ์ทรัพย์ลูกหนี้
                        ข.
ลูกหนี้หยุดดำเนินกิจการ หรือเลิกกิจการ หรือกิจการของลูกหนี้อยู่ระหว่าง
ชำระบัญชี
                        ค.
ลูกหนี้ประวิงการชำระหนี้ หรือกระทำการใด ๆ เพื่อมิให้เจ้าหนี้ได้รับชำระหนี้
เช่น ออกไปเสียนอกราชอาณาจักร หรือยักย้ายถ่ายเททรัพย์สิน
                        ง.
ลูกหนี้มีฐานะการเงินไม่มั่นคงหรือความสามารถในการหารายได้ต่ำ อันแสดง
ถึงความสามารถในการชำระหนี้อ่อน
                        จ.
บริษัทติดต่อลูกหนี้ไม่ได้ หรือตามตัวลูกหนี้ไม่พบ หรือลูกหนี้ไปเสียจาก
ภูมิลำเนาที่ปรากฏตามสัญญาโดยไม่แจ้งให้บริษัททราบ
                        ฉ.
ผู้ค้ำประกันหนี้เข้าเกณฑ์ข้อใดข้อหนึ่งดังกล่าวข้างต้น
                        ช.
ธุรกิจของลูกหนี้ไม่ปรากฏแน่ชัด หรือไม่ได้ประกอบธุรกิจจริงจัง
                        ซ.
บริษัทกำลังดำเนินคดีหรือจะดำเนินคดีกับลูกหนี้เพื่อบังคับชำระหนี้
                        ฌ.
ลูกหนี้ดำเนินธุรกิจขาดทุนเป็นเวลาตั้งแต่สามปีติดต่อกันขึ้นไป
                        ญ.
ลูกหนี้ค้างชำระดอกเบี้ยเป็นเวลาหนึ่งปีขึ้นไป
                        ฎ.
ลูกหนี้ได้ขอผ่อนเวลาการชำระหนี้ไว้ แต่ผิดนัดไม่ชำระหนี้ตามกำหนดเวลา
ที่ตกลงกัน
                        ฏ.
มีเหตุประการอื่นที่แสดงว่าสิทธิเรียกร้องนั้นคาดว่าจะเรียกคืนไม่ได้ตามที่
ธนาคารแห่งประเทศไทยสั่งการ

                        ข้อ
๓ บริษัทใดที่ธนาคารแห่งประเทศไทยได้สั่งการให้ตัดสินทรัพย์ที่ไม่มีราคา
หรือเรียกคืนไม่ได้ออกจากบัญชีหรือให้กันเงินสำรองสำหรับสินทรัพย์ที่สงสัยว่าจะไม่มีราคาหรือ
เรียกคืนไม่ได้รายใดอยู่แล้วก่อนวันที่ประกาศนี้มีผลใช้บังคับ
ให้บริษัทนั้นปฏิบัติตามคำสั่งดังกล่าว
ต่อไป เว้นแต่ธนาคารแห่งประเทศไทยจะสั่งการเป็นอย่างอื่น

                        ข้อ
๔ ประกาศนี้ให้มีผลใช้บังคับตั้งแต่วันถัดจากวันประกาศในราชกิจจา
นุเบกษาเป็นต้นไป

                                                                 ประกาศ ณ วันที่ ๒
มีนาคม ๒๕๒๗
                                                                             นุกูล  ประจวบเหมาะ

ผู้ว่าการธนาคารแห่งประเทศไทย

[รก.๒๕๒๗/๒๘/๑๙พ/๕ มีนาคม ๒๕๒๗]

                                                                                    จารุวรรณ/พิมพ์
                                                                                    ๒๕
กันยายน ๒๕๔๕
                                                                                    A+B
(C)